ЩIэщыгъуэ куэд къивгъуэтэнущ
АдыгэбзэмкIэ си егъэджакIуэм Бещтокъуэ Хьэбас и гъащIэмрэ и IэдакъэщIэкIхэмрэ теухуа лэжьыгъэ згъэхьэзырыну пщэрылъ къысщищIат. Сыбэлэрыгъри, Бещтокъуэм и тхылъыр си ныбжьэгъум къеIысхыжыну сигу къэмыкIыжауэ, школ библиотекэми зыри щIэмысыжу сыгузавэу унэм сыкIуэжащ. Докладыр етIуанэ махуэм егъэджакIуэм и пащхьэ ислъхьэн хуейт. КъысщыщIар си анэм щыжесIэжым, абы къызжиIащ, шэч лъэпкъ хэмылъу, «Адыгэ псалъэ» газетым и напэкIуэцIхэм Бещто-къуэм теухуа тхыгъэ зэридгъуэтэнур. Си гур къызэрыгъуэтыжауэ, газетым и къыдэкIыгъуэхэр щIэтплъыкIыжри, Бещтокъуэм теухуауэ щIэщыгъуэ куэд, сурэтхэри и гъусэжу, къэдгъуэтыжащ икIи докладыр купщIафIэ хъуащ.
«Адыгэ псалъэ» газетым седжэу зэзгъэтIылъэкIыж мыхъуу, ар куэдрэ къызогъэсэбэп ди цIыху цIэрыIуэхэм, ди хабзэ дахэхэм ятеухуа зэIущIэхэр, зэпеуэхэр щыдгъэхьэзырым и деж. ЕджакIуэхэм я анэдэлъхубзэм зрагъэужьынымкIэ, адыгэхэм я дунейм, тхыдэм зыщагъэгъуэзэнымкIэ «Адыгэ псалъэ» газетыр икъукIэ щхьэпэщ.
Къэрмокъуэ Къантемыр,
Налшык прогимназие №14-м и 7-нэ классым щIэс .
Ди газетыр къыфIэрыхьэну фыхуеймэ
Ди щIэджыкIакIуэ лъапIэхэ!
Фигу къыдогъэкIыж 2014 гъэм и япэ илъэс ныкъуэм къыфIэрыхьэну газетхэм, журналхэм Iэ тедзэныр зэрекIуэкIыр.
Илъэс ныкъуэм ди газетым и уасэщ сом 403-рэ кIэпIейкIэ 32-рэ.
«Адыгэ псалъэм» Iэ щытевдзэ хъунущ республикэм и пощт IуэхущIапIэ псоми.
